KOMMISSIONENS BESLUTNING af 20. maj 1996 vedrørende markedsføring af genetisk modificeret steril han-cikorie (Cichorium intybus L.) med delvis tolerance over for ukrudtsmidlet ammoniumglufosinat i medfør af Rådets direktiv 90/220/EØF (Tekst af betydning for EØS) (96/424/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/220/EØF af 23. april 1990 om udsætning i miljøet af genetisk modificerede organismer (1), ændret ved Kommissionens direktiv 94/15/EF (2), særlig artikel 13, og

ud fra følgende betragtninger:

I overensstemmelse med artikel 10-18 i direktiv 90/220/EØF findes der en fællesskabsprocedure, som sætter den kompetente myndighed i en medlemsstat i stand til at godkende markedsføringen af produkter bestående af genetisk modificerede organismer;

en meddelelse vedrørende markedsføring af et sådant produkt er blevet indgivet til de kompetente myndigheder i en medlemsstat (Nederlandene);

den kompetente myndighed i Nederlandene har derefter fremsendt dossieret til Kommissionen med en positiv udtalelse; de kompetente myndigheder i andre medlemsstater har rejst indvendinger mod dette dossier;

i henhold til artikel 13, stk. 3, træffer Kommissionen derfor afgørelse efter fremgangsmåden i artikel 21 i direktiv 90/220/EØF;

efter at Kommissionen har gennemgået hver af de indvendinger, der er rejst i lyset af omfanget af direktiv 90/220/EØF og de oplysninger, der er givet i dossieret, er den nået til følgende konklusioner:

- Der er ingen grund til at tro, at der vil være negative virkninger forbundet med at overføre bar-genet til vilde cikoriepopulationer, i betragtning af, at en sådan overførsel kun giver vilde populationer en konkurrencemæssig eller selektiv fordel, hvis ukrudtsmidlet ammoniumglufosinat var det eneste middel til at kontrollere disse populationer, hvilket ikke er tilfældet.

- Markedsføringstilladelsen for produktet bør ikke omfatte dets anvendelse som levnedsmiddel eller foder, eftersom den fremsendte meddelelse ikke omfatter disse aspekter.

- Der er ingen sikkerhedsmæssige grunde til på etiketten at nævne, at produktet er produceret ved genetisk modifikation.

- Eftersom 50 % af de hybride frø er tolerante over for ukrudtsmidlet, bør etiketten indeholde en angivelse af, at produktet kan være tolerant over for ukrudtsmidlet ammoniumglufosinat, således at landmænd bliver klar over, at vildskud måske ikke kan kontrolleres af ammoniumglufosinat;

en tilladelse for kemiske ukrudtsmidler anvendt for planter og en vurdering af de sundheds- og miljømæssige virkninger af deres anvendelse er omfattet af Rådets direktiv 91/414/EØF af 15. juli 1991 om markedsføring af plantebeskyttelsesmidler (3), senest ændret ved Kommissionens direktiv 96/12/EF (4), og ikke af direktiv 90/220/EØF;

artikel 11, stk. 6 og artikel 16, stk. 1 i direktivet giver mulighed for yderligere sikkerhedsforanstaltninger, hvis der fremkommer nye oplysninger om risici i forbindelse med produktet;

foranstaltningerne i denne beslutning er i overensstemmelse med udtalelsen fra det udvalg af repræsentanter for medlemsstaterne, der er nedsat i medfør af artikel 21 i direktiv 90/220/EØF -

VEDTAGET FØLGENDE BESLUTNING:

Artikel 1

1. Med forbehold af anden fællesskabslovgivning og underlagt betingelserne i stk. 2, 3 og 4 godkender de nederlandske myndigheder markedsføringen af følgende produkt, anmeldt af Bejo-Zaden BV (ref. C/NL/94/25), under artikel 13 i direktiv 90/220/EØF.

Produktet består af frø og planter afledt af cikorie (Cichorium intybus L., ssp. radicchio rosso) stammer (RM3-3, RM3-4 og RM3-6), som er blevet modificeret under anvendelse af Agrobacterium tumefaciens uskadeliggjort Ti-plasmid indeholdende mellem T-DNA-grænserne:

i) barnase-genet fra Bacillus amyloliquefaciens (et ribonuclease) med PTA29 fra Nicotiana tabaccum som aktivator og med terminator bestående af nopalinsyntasegenet fra Agrobacterium tumefaciens

ii) bar-genet fra Streptomyces hygroscopicus (et phosphinothricinacetyltransferase) med PSsuAra-tp fra Arabidopsis thaliana, som aktivator og TL-DNA gen 7-terminatoren fra Agrobacterium tumefaciens

iii) neo-genet fra Escherichia coli (et neomycinphosphotransferase II) med nopalin-syntase fra genet Agrobacterium tumefaciens som aktivator og med octopinsyntase-terminator fra Agrobacterium tumefaciens.

2. Denne tilladelse omfatter ethvert afkom stammende fra krydsninger af dette produkt med en hvilken som helst traditionelt fremavlet cikorie.

3. Den nuværende tilladelse gælder brugen af produktet til fremavl.

4. Med forbehold af mærkning krævet af anden fællesskabslovgivning skal det på etiketten for hver pakke frø anføres, at produktet:

- kun må anvendes til fremavl

- og kan være tolerant over for ukrudtsmidlet ammoniumglufosinat.

Artikel 2

Denne beslutning er rettet til medlemsstaterne.

Udfærdiget i Bruxelles, den 20. maj 1996.

På Kommissionens vegne

Ritt BJERREGAARD

Medlem af Kommissionen

(1) EFT nr. L 117 af 8. 5. 1990, s. 15.

(2) EFT nr. L 103 af 22. 4. 1994, s. 20.

(3) EFT nr. L 230 af 19. 8. 1991, s. 1.

(4) EFT nr. L 65 af 15. 3. 1996, s. 20.